**Veszélyes anyagokkal kapcsolatos eseményekkel, súlyos balesetekkel**

**összefüggő katasztrófavédelmi feladatok**

**1. Eljáró hatóság**

A megyei/fővárosi katasztrófavédelmi igazgatóság mint iparbiztonsági hatóság a veszélyes anyagokkal kapcsolatos esemény, veszélyes anyagokkal kapcsolatos súlyos baleset körülményeinek kivizsgálása érdekében a tudomásszerzést követően haladéktalanul, de legfeljebb 3 napon belül hatósági ellenőrzést tart, amelynek megállapításairól jegyzőkönyvet vesz fel. A hatóság írásban felhívja az üzemeltetőt az esemény vagy súlyos baleset kivizsgálásával kapcsolatos kötelezettségeire.

**2. Eljárás rendje**

**2.1. Üzemeltetői jelentési kötelezettségek**

A veszélyes üzem üzemeltetője a veszélyes üzemben bekövetkezett veszélyes anyagokkal kapcsolatos eseményről, súlyos balesetről haladéktalanul, távbeszélőn tájékoztatja az iparbiztonsági hatóságot az igazgatóság ügyeletén keresztül. A bejelentésben az üzemeltető tájékoztatja a hatóságot a veszélyes anyagokkal kapcsolatos esemény, súlyos baleset körülményeiről; a veszélyes anyagokkal kapcsolatos eseményben, súlyos balesetben szereplő veszélyes anyagokról; a lakosságra, az anyagi javakra és a környezetre gyakorolt hatások értékeléséhez szükséges adatokról; valamint a megtett intézkedésekről.

A haladéktalan tájékoztatáson túl az üzemeletető a vonatkozó jogszabály alapján a veszélyes üzemben történt veszélyes anyagokkal kapcsolatos eseményről, súlyos balesetről, annak bekövetkezését vagy az arról való tudomásszerzést követő 24 órán belül írásbeli adatszolgáltatást nyújt be az igazgatóság részére a vonatkozó jogszabályban előírt tartalommal.

Amennyiben az üzemeltető a jogszabályban foglalt haladéktalan tájékoztatási, illetve adatszolgáltatási kötelezettségének nem tesz eleget, katasztrófavédelmi bírsággal sújtható.

**2.2. Polgármester tájékoztatása**

Az igazgatóság az üzemeltetőtől kapott adatszolgáltatás egy másolati példányát tájékoztatás céljából továbbítja a veszélyeztetett település polgármestere részére mind veszélyes anyagokkal kapcsolatos esemény, mind veszélyes anyagokkal kapcsolatos súlyos baleset esetén.

**2.3. Üzemeltetői kivizsgálás nyomon követése**

Az üzemeltető veszélyes anyagokkal kapcsolatos esemény, súlyos baleset műszaki, szervezeti és irányítási rendszerrel kapcsolatos körülményeit kivizsgálja, illetve annak eredményéről az igazgatóságot tájékoztatja minden esetben.

A bekövetkezett súlyos balesettel kapcsolatos, a vonatkozó jogszabályban meghatározott bizonyos feltételek teljesülése esetén az üzemeltető a fentieken túl meghatározott tartalmú részletes jelentést küld a hatóság részére a kivizsgálást követően.

Az üzemeltető kiegészítő jelentést küld, amennyiben a veszélyes anyagokkal kapcsolatos súlyos balesetről új tény vagy körülmény jut tudomására. Az üzemeltető tájékoztatást küld abban az esetben is, ha a technológia, a berendezések, a biztonsági irányítási rendszer alkalmazásakor vagy a védekezés területén szerzett saját tapasztalatok, továbbá a technikai fejlődés kapcsán tudomására jutó ismeretek, a veszélyes anyagokkal kapcsolatos súlyos balesetek megelőzése és az ellenük való védekezés rendszerének áttekintését szükségessé teszik.

**2.4. Veszélyes anyagokkal kapcsolatos súlyos balesethez kapcsolódó tájékoztatás**

Amennyiben az esemény veszélyes anyagokkal kapcsolatos súlyos balesetnek minősült, a hatóság az üzemeltetői jelentés kézhezvételtől számított 8 napon belül tájékoztatja a veszélyeztetett település polgármesterét a bekövetkezett veszélyes anyagokkal kapcsolatos súlyos balesetről és a következmények csökkentésére tett intézkedésekről.

A hatóság a bekövetkezett veszélyes anyagokkal kapcsolatos súlyos balesetről és a következmények mérséklésére tett intézkedésekről tájékoztatja az érintett személyeket.